K 400. jubilejej Noweje Wjeski wulkotny swjedźenski ćah wuhotowali
Nowa Wjeska (BW/SN). Z kulturnym programom Wudworskich rejwarjow a Přezpólnymi, z Hudźbnym ćahom Wětnica/Čorny Chołmc a z bjesadu je so wčera nawječor skónčił swjedźenski kónc tydźenja, z kotrymž spominachu w Nowej Wjesce na 400. róčnicu prěnjeho naspomnjenja wsy. Zakład jubileja je kniha Alfonsa Frencla „Podłu Klóšterskeje wody“.
Wot minjeneho štwórtka bě wjesne towarstwo z předsydu Křesćanom Korjeńkom na čole wjacore zarjadowanja organizowało. Tak zahajichu swój swjedźeń štwórtk z dźaknej Božej mšu, kotruž swjećeše wosadny farar Měrćin Deleńk. Pjatk běchu wjesnjenjo na literarny wječor pola Dyrlichec přeprošeni. Tam přednjese Benedikt Dyrlich swoje basnje, a Radworčan Měrćin Wagner dopominaše na spočatki Nowowješćanskeje rejwanskeje skupiny kónc 1950tych lět, z kotrejež wurosće pozdźišo Wudworski wjesny ansambl. Sobotu připołdnju steješe volleyballowy turněr ze sydom mustwami na programje, popołdnju bě dźěćacy swjedźeń. Wječor přizamknychu so reje z kapału JANKAHANKA a diskoteku.
szl_Latn pol_Latn szl_Latn